‘อภิรัชต์’จ่อนั่งประธานสลากฯ
คลังแพลมนายกฯ ใช้ ม.44 ดึงคนนอกนั่งประธานสลากฯ &#8220;บิ๊กแดง&#8221; พล.ต.อภิรัชต์ จ่อขึ้นแท่น
28 เม.ย. 2558

คลังแพลมนายกฯ ใช้ ม.44 ดึงคนนอกนั่งประธานสลากฯ “บิ๊กแดง” พล.ต.อภิรัชต์ จ่อขึ้นแท่น 
นายสมหมาย ภาษี รมว.การคลัง เปิดเผยว่า เรื่องการสรรหาประธานคณะกรรมการสลากกินแบ่งรัฐบาลคนใหม่อยู่ที่ พล.อ.ประยุทธ์ จันทร์โอชา นายกรัฐมนตรี เรียบร้อยแล้ว การตัดสินใจทั้งหมดคงขึ้นอยู่กับนายกรัฐมนตรี ที่อยู่ระหว่างการพิจารณาแนวทางอย่างเหมาะสม เชื่อว่าจะมีความชัดเจนในเร็วๆ นี้แน่นอน
“เรื่องนี้ช้าไม่ได้ จำเป็นต้องเร่งดำเนินการให้เร็วที่สุด เพราะถือเป็นเรื่องสำคัญ แต่ทุกอย่างขึ้นอยู่กับการตัดสินใจของนายกฯ เพียงคนเดียว เชื่อว่าคงกำลังพิจารณาอยู่ ไม่ช้าจะมีความชัดเจนแน่นอน อยากให้ฟังรายละเอียดจากนายกฯ มากกว่า” นายสมหมาย กล่าว
แหล่งข่าวจากกระทรวงการคลัง เปิดเผยว่า ขณะนี้รัฐบาลอยู่ระหว่างการพิจารณานำมาตรา 44 ในรัฐธรรมนูญฉบับชั่วคราวมาใช้ในการพิจารณาคัดเลือกบุคคลภายนอก เพื่อมาดำรงตำแหน่งประธานคณะกรรมการสลากฯ แทนนายสมชัย สัจจพงษ์ อธิบดีกรมศุลกากร ที่ได้ยื่นใบลาออกจากตำแหน่งดังกล่าว เพื่อแก้ปัญหาการขายสลากเกินราคา และทำให้ราคาขายกลับมาอยู่ที่ 80 บาทตามราคาที่ระบุไว้หน้าสลาก 
ทั้งนี้ ที่ผ่านมามีการกล่าวถึงชื่อ พล.ต.อภิรัชต์ คงสมพงษ์ รองแม่ทัพภาคที่ 1 สมาชิกสภานิติบัญญัติแห่งชาติ (สนช.) ที่จะถูกดึงตัวมาเป็นประธานสำนักงานสลากฯ คนใหม่แทนนายสมชัย เนื่องจากขณะนี้มีปัญหาที่ต้องดำเนินการเร่งด่วน ทั้งปัญหาการขายสลากเกินราคา การจัดสรรโควตาสลากใหม่ โดยเฉพาะสลากฯ การกุศลที่จะหมดสัญญาในเดือน ก.ค.นี้ จำนวนกว่า 22 ล้านฉบับ การเลือกบุคคลภายนอกมาเป็นประธานบอร์ดสลากฯ จะง่ายต่อการตัดสินใจ
“ที่ผ่านมาประธานคณะกรรมการสลากฯ ที่เป็นข้าราชการประจำไม่สามารถต้านทานต่อแรงกดดันได้ รวมทั้ง แนวทางที่ดำเนินการช่วงก่อนหน้านี้ไม่สามารถแก้ไขปัญหาการขายสลากเกินราคาได้อย่างเบ็ดเสร็จ ซึ่งไม่ทันต่อเวลาที่นายกฯ ได้กำหนดไว้” แหล่งข่าวเปิดเผย
นายวิสุทธิ์ ศรีสุพรรณ รมช.คลัง ยอมรับว่า มีความจำเป็นที่จะต้องใช้ ม.44 ในรัฐธรรมนูญฉบับชั่วคราวมาแก้ปัญหาในส่วนนี้ แต่ต้องใช้ไม่ให้พร่ำเพื่อ และต้องเกิดประโยชน์มากที่สุด รวมถึงดูแลปัญหาได้อย่างครอบคลุมและเป็นธรรม ซึ่งเรื่องนี้จะต้องมีการหารือร่วมกันในรายละเอียดกับนายรังสรรค์ ศรีวรศาสตร์ ปลัดกระทรวงการคลัง ด้วยว่าจะดำเนินการอย่างไร
“ตอนนี้อาจจำเป็นต้องใช้ยาแรงในการแก้ปัญหาของสำนักงานสลากฯ การใช้ ม.44 คงเป็นทางเลือกที่ดีในขณะนี้ได้ เพื่อให้ทุกอย่างเป็นไปตามเจตนารมณ์ของนายกฯ ที่ต้องการดูแลให้ประชาชนสามารถซื้อสลากได้ในราคาที่เป็นธรรม คือ 80 บาทภายในเดือน มิ.ย. 2558 จึงต้องดำเนินการเรื่องนี้ให้เร็วและกระชับมากที่สุด” นายวิสุทธิ์ กล่าว